Oslo 30. september 2018

hoering.samarbeidsrutinen@bufdir.no

Organisasjonen Voksne for Barn har følgende generelle merknader til høringsnotatet fra BUFdir og Politidirektoratet om utkast til Nasjonale retningslinjer for samarbeid mellom politiet og barneverntjenesten ved mistanke om vold og overgrep i nære relasjoner:

Det er i dag ingen myndighet eller tjeneste som har det overordnede ansvaret for å kartlegge behov og følge opp barn og familier som har opplevd vold og overgrep i nære relasjoner. Vi beklager at det foreliggende utkastet kun beskriver samarbeid mellom barneverntjenesten og politi, mens samarbeid med helsetjenesten i kommuner og i spesialisthelsetjenesten er utelatt.

Etter vårt syn er dette en stor svakhet ved utkastet, og vi anmoder at BUFdir tar initiativ overfor berørte departementer om utvidelse av retningslinjene til også å omfatte helsetjenesten.

Til det foreliggende utkastet har Voksne for Barn følgende merknader:

Vi savner en beskrivelse av retningslinjer for håndtering av barn og unge som selv varsler om vold og overgrep de har vært utsatt for, eventuelt også mot søsken.

### Selv om Barnevernsstatikken fra 2016 viser nedgang i antall barn som akuttplassers etter flere år med vekst (12 prosent nedgang), blir fortsatt et stort antall barn og unge som har vært utsatt for vold og overgrep akuttplassert. Voksne for Barn anmoder om at omtalene av akuttplassering gjennomgås for å sikre at dramatikken i sakene reduseres. Vi etterlyser også omtale av regelverk for bruk av lydopptak/videoopptak fra samtaler med barn.

Anbefalingen om lokale retningslinjer kan medføre forskjellig praksis. Vi anbefaler at retningslinjene inneholder en mal for lokale retningslinjer.

Utkastet til retningslinjer beskriver bl.a. henting på skole, i barnehage eller liknende, og det fremgår at

«Politiet bør bare helt unntaksvis hente barnet. I de tilfeller politiet henter barnet og følgepersonen skal dette alltid fortas av en sivilkledt polititjenestemann/ kvinne. Det bør også tilstrebes å bruke sivilt kjøretøy.»

Voksne for Barn ber om at siste setning endres til: Det skal alltid brukes sivilt kjøretøy.

Retningslinjene må tydeliggjøre at det ikke skal brukes vanlige politibiler i saker hvor barn har vært utsatt for vold og overgrep.

Vi anmoder om at de to direktoratene vurderer virkemidler for å informere barn og unge som har opplevd vold og overgrep i nære relasjoner om rettigheter og rutiner hos barnevern og politi.

Med vennlig hilsen

Randi Talseth

Generalsekretær

Grete Gjertsen

Barnepolitisk rådgiver

*Dokumentet er elektronisk godkjent og har ikke håndskrevne signaturer*